
Szervezett bűnözés, költségvetési csalás

A dolgozat témájának kiválasztásában nagy szerepe volt a szakmai gyakorlatnak. A dolgozat bevezető részében kifejtésre került, mit is jelent a szervezett bűnözés kifejezés, milyen a felépítése, valamint szó esik a maffiáról, mint speciális szervezett bűnözési forma. Ezt a gondolatvonalat továbbfolytatva kezdtem meg a témám kutatását. Elsőként ismertettem a Szicíliai Maffiát, amely az első ilyen bűnözői csoport a világon. Kifejtésre került, mit is jelent maga a maffia szó, honnan és kiktől ered. Majd a Cosa Nostra maffiacsoport kerül előtérbe, összefoglalva a csoport felépítését, a családban betöltött pozíciók elnevezését és az azzal járó feladatokat. A téma lezárásaként megemlítek néhány ismert alakot a bűnözői körből.
A tendenciát követve került elemzésre a japán Yakuza bűnözői csoport. A név eredetének magyarázata után a szervezet történelmi kialakulását foglaltam össze, majd a nagyobb családok kerültek felsorolásra. Ezt követően Európa országaiban fellelhető bűnözői csoportok szemléltetése következett néhány statisztikai adat segítségével.
Ezt követően a gondolatmenet hazánkra terelődik. Hogy ne szakítsam meg az eddigi szerkezeti felépítést, a magyar szervezett bűnözés kialakulásával kezdtem a témakör bemutatását. Összefoglaltam, hogy hogyan épülnek fel és milyen bűncselekményeket követnek el leginkább országunk bűnözői. Részletesebben írok az olajbűnözésről, olajszőkítésről, a szervezett gépjárműlopásokról és a kábítószer-bűnözésről. A statisztikai adatok pedig kitűnően szemléltetik az adott bűncselekmények terjedését.
A költségvetési csalás témakörét a törvényi háttér ismertetésével kezdem, melyet annak értelmezése követ. Megfogalmazásra kerülnek a leggyakrabban elkövetett bűncselekmények. Felsorolásra kerül néhány bűncselekményi forma példákkal alátámasztva. Kifejtésre kerül az adócsalás bűntette, magánokirat hamisítás vétsége, általános forgalmi adó és a fogyasztási adó elvonásával járó adócsalás.
A következő alfejezetben szó esik a Szervezett Bűnözés Elleni Koordinációs Központról, a tevékenységéről és a vele együttműködő szervekről.
A dolgozat végén összegzésre kerül sor, amelyben leírom, milyen intézkedések segíthetnek abban, hogy a bűnüldöző szervek felvehessék a versenyt a bűnözői csoportokkal.



